Μονάδα Οργάνωσης Διαχείρισης

Η Μονάδα Οργάνωσης της Διαχείρισης Αναπτυξιακών Προγραμμάτων (ΜΟΔ Α.Ε.) είναι μία ανώνυμη, μη κερδοσκοπική εταιρία του ευρύτερου Δημόσιου Τομέα, η οποία εποπτεύεται από τον Υπουργό Οικονομίας και Οικονομικών. Η χρηματοδότηση της εταιρίας γίνεται τόσο από εθνικούς πόρους, όσο κι από προγράμματα συγχρηματοδοτούμενα από την Ευρωπαϊκή Ένωση. 
 
Στόχος της είναι η επιστημονική και τεχνική στήριξη της Δημόσιας Διοίκησης στη διαχείριση των αναπτυξιακών προγραμμάτων, και κυρίως αυτών που συγχρηματοδοτούνται από την Ευρωπαϊκή Ένωση. Η ίδια η εταιρία δεν διαχειρίζεται τους πόρους του ΚΠΣ ή του ΕΣΠΑ, απλώς υποστηρίζει τη δημόσια διοίκηση στο έργο αυτό.

Η ΜΟΔ έχει εγκαταστήσει και εφαρμόζει Σύστημα Διαχείρισης της Ποιότητας ISO 9000 για "Υποστήριξη της διαχείρισης και της εφαρμογής των διαρθρωτικών παρεμβάσεων της Ε.Ε".

Διοίκηση
Διοικείται από 9μελές Διοικητικό Συμβούλιο, τριετούς θητείας.

Τομείς Δράσης
Αποστολή της εταιρίας είναι η στήριξη του Δημοσίου Τομέα σε θέματα αναπτυξιακών προγραμμάτων. Βάσει αυτού, αναλαμβάνει:

 Οργάνωση & στελέχωση των Ειδικών Υπηρεσιών στο Γ' ΚΠΣ και το ΕΣΠΑ.
 Εκπαίδευση στελεχών των Ειδικών Υπηρεσιών και των Δικαιούχων σε θέματα Γ' ΚΠΣ, ΕΣΠΑ, Προγράμματος Δημοσίων και Ιδιωτικών Επενδύσεων.
 Συμβουλευτική, διαχειριστική & τεχνική υποστήριξη των Δικαιούχων των συγχρηματοδοτούμενων Αναπτυξιακών Προγραμμάτων και φορέων που δραστηριοποιούνται σε άλλα κράτη – μέλη της Ευρωπαϊκής  Ένωσης
 Ανάπτυξη  συστημάτων & ειδικών εργαλείων για την οργάνωση της διαχείρισης του Γ' ΚΠΣ / ΕΣΠΑ και μεταφορά τεχνογνωσίας. 
 Στέγαση και εξοπλισμός των Ειδικών Υπηρεσιών με την απαραίτητη υλικοτεχνική υποδομή και πληροφοριακά συστήματα.
 Είναι Ενδιάμεσος Φορέας Διαχείρισης (ΕΦΔ) συγχρηματοδοτούμενων έργων στο πλαίσιο του ΕΠ Τεχνική Υποστήριξη Εφαρμογής .

Ίδρυση
Η ΜΟΔ Ιδρύθηκε το Φεβρουάριο του 1996 με το Νόμο 2372/1996 μετά από απόφαση της Ελληνικής Κυβέρνησης και της Ευρωπαϊκής Ένωσης.

Ο ιδρυτικός νόμος τροποποιήθηκε και συμπληρώθηκε με τους νόμους 2860/2000, 2937/2001, 3193/2003 , 3336/2005, 3614/2007 και 3752/2009.

Πηγές 
 Νόμος 2372/1996 (ΦΕΚ 29Α/28.02.1996) "ΣΥΣΤΑΣΗ ΦΟΡΕΩΝ ΓΙΑ ΤΗΝ ΕΠΙΤΑΧΥΝΣΗ ΤΗΣ ΑΝΑΠΤΥΞΙΑΚΗΣ ΔΙΑΔΙΚΑΣΙΑΣ ΚΑΙ ΑΛΛΕΣ ΔΙΑΤΑΞΕΙΣ"
 Νόμος 2860/2000 (ΦΕΚ 251Α/14.11.2000) "ΔΙΑΧΕΙΡΙΣΗ, ΠΑΡΑΚΟΛΟΥΘΗΣΗ ΚΑΙ ΕΛΕΓΧΟΣ ΤΟΥ ΚΟΙΝΟΤΙΚΟΥ ΠΛΑΙΣΙΟΥ ΣΤΗΡΙΞΗΣ ΚΑΙ ΑΛΛΕΣ ΔΙΑΤΑΞΕΙΣ"
 Νόμος 2937/2001 (ΦΕΚ 169Α/26.07.2001) "ΤΡΟΠΟΠΟΙΗΣΗ ΚΑΙ ΣΥΜΠΛΗΡΩΣΗ ΤΩΝ ΔΙΑΤΑΞΕΩΝ ΠΟΥ ΑΦΟΡΟΥΝ ΣΤΗΝ ΕΠΑΡΚΕΙΑ ΤΩΝ ΙΔΙΩΝ ΚΕΦΑΛΑΙΩΝ ΤΩΝ ΕΠΙΧΕΙΡΗΣΕΩΝ ΠΑΡΟΧΗΣ ΕΠΕΝΔΥΤΙΚΩΝ ΥΠΗΡΕΣΙΩΝ ΚΑΙ ΤΩΝ ΠΙΣΤΩΤΙΚΩΝ ΙΔΡΥΜΑΤΩΝ, ΡΥΘΜΙΣΕΙΣ ΕΥΑΘ ΑΕ ΚΑΙ ΑΛΛΕΣ ΔΙΑΤΑΞΕΙΣ"
 Νόμος 3193/2003 (ΦΕΚ 266Α/20.11.2003) "ΚΑΝΟΝΕΣ ΤΙΜΟΛΟΓΗΣΗΣ, ΡΥΘΜΙΣΕΙΣ Φ.Π.Α. ΗΛΕΚΤΡΟΝΙΚΩΝ ΥΠΗΡΕΣΙΩΝ ΚΑΙ ΑΛΛΕΣ ΔΙΑΤΑΞΕΙΣ"
 Νόμος 3336/2005 (ΦΕΚ 96Α/20.04.2005) "ΕΝΑΡΜΟΝΙΣΗ ΤΗΣ ΕΛΛΗΝΙΚΗΣ ΝΟΜΟΘΕΣΙΑΣ ΠΡΟΣ ΤΗΝ ΟΔΗΓΙΑ 2003/96/ΕΚ ΤΟΥ ΣΥΜΒΟΥΛΙΟΥ ΤΗΣ 27ΗΣ ΟΚΤΩΒΡΙΟΥ 2003 ΠΕΡΙ ΕΠΙΒΟΛΗΣ ΕΙΔΙΚΟΥ ΦΟΡΟΥ ΚΑΤΑΝΑΛΩΣΗΣ ΚΑΙ ΑΛΛΕΣ ΔΙΑΤΑΞΕΙΣ"
 Νόμος 3614/2007 (ΦΕΚ 267Α/03.12.2007) "ΔΙΑΧΕΙΡΙΣΗ, ΕΛΕΓΧΟΣ ΚΑΙ ΕΦΑΡΜΟΓΗ ΑΝΑΠΤΥΞΙΑΚΩΝ ΠΑΡΕΜΒΑΣΕΩΝ ΓΙΑ ΤΗΝ ΠΡΟΓΡΑΜΜΑΤΙΚΗ ΠΕΡΙΟΔΟ 2007 – 2013"
 Νόμος 3752/2009 (ΦΕΚ 40Α/04.03.2009) "ΤΡΟΠΟΠΟΙΗΣΕΙΣ ΕΠΕΝΔΥΤΙΚΩΝ ΝΟΜΩΝ ΚΑΙ ΑΛΛΕΣ ΔΙΑΤΑΞΕΙΣ"

Εξωτερικοί σύνδεσμοι 
Ο (επίσημος) ιστότοπος της ΜΟΔ ΑΕ

ιστοτόπος Γ΄ ΚΠΣ

ιστοτόπος ΕΣΠΑ